12/02/2021 | Administración LocalMunicipal
Bergondo
Secretaría
Bases do concurso do Entroido do Concello de Bergondo

EDICTO Por Resolución de Alcaldía núm.131/2021 aprobáronse as bases do CONCURSO “ENTROIDO CHOQUEIRO 2021” que se transcriben literalmente: “O concello de Bergondo, a través da Concellería de Cultura propón as bases para o Concurso “Entroido choqueiro 2021”, que se realizará de forma telemática debido á situación orixinada pola COVID-19. A través deste concurso preténdese promocionar culturalmente o Entroido, por tratarse dunha das festas tradicionais máis celebradas e populares da nosa comunidade; á vez de promocionar o comercio local bergondés, motivo polo que garda relación coa campaña “En Bergondo mellor”. Considerando que a competencia é da Xunta de Goberno Local por delegación da Alcaldía-Presidencia, efectuada por Resolución núm.771/2019, do 21 de xuño, toda vez que a competencia orixinaria corresponde a esta alcaldía, conforme ao preceptuado no artigo 21.1. f) da Lei 7/1985, de 2 de abril reguladora das bases do réxime local; avocando a competencia delegada, de acordo co que dispón o artigo 10 da Lei 40/2015, do 1 de outubro, por motivo dos prazos da convocatoria e a necesidade da súa publicación no BOP antes do incio do entroido, RESOLVO: Primeiro.- Aprobar as bases que se transcriben a continuación: 1) Poderá participar calquera persoa empadroada no concello de Bergondo que cumpra o establecido nestas bases.2) Haberá dúas (2) temáticas diferentes: – CONCURSO DE DISFRACES de temática choqueira; entendendo por choqueiro aquela persoa que para disfrazarse usa a súa propia imaxinación, empregando roupa, atavíos convencionais, accesorios, máscaras, etc. para resultar estrafalario, sen empregar traxes comerciais. Haberá catro ( 4) categorías: 1) O negocio ou establecemento.2) A familia.3) Individual adulto.4) Individual infantil ( ata 12 anos). – CONCURSO “A MÁSCARA DE BERGONDO”: A máscara ten que estar relacionada co entroido galego ( por exemplo: peliqueiros de Laza, cigarróns de Verín, pantallas de Xinzo de Limia, boteiros de Viana do Bolo, etc.) Unha mesma persoa poderá participar en calquera dos concursos. No caso do concurso de disfraces, pódese participar en diferentes categorías sempre que non se repita disfrace.3) Os/as gañadores/as recibirán vales polos seguintes importes: - O negocio ou establecemento: 200€. - A familia: 150€. - Individual adulto: 100€. - Individual infantil ( ata 12 anos): 100€. - Máscara de Bergondo: 100€. Os vales serán para canxear en calquera dos establecementos adheridos á campaña “En Bergondo mellor”. 4) Ademais, os cinco (5) primeiros/as participantes de cada concurso e categoría recibirán un vale de 20€. 5) Non se pode acumular máis dun vale. Sempre se recibirá o de maior importe.6) Para poder participar no concurso será necesario acceder á aplicación que se creará especificamente para este evento ( accesible dende o facebook e a web do concello de bergondo- bergondo. gal ) e: - Cubrir os datos e os permisos necesarios na aplicación. Neste sentido, os/as participantes dan o seu consentimento expreso para: 1) A publicación da fotografía.2) A cesión dos datos á ASOCIACIÓN DE EMPRESARIOS DE BERGONDO, que se encargará de xestionar os vales gañadores. No caso dos grupais (negocio, establecemento, familia) enténdese que a autorización é realizada por todo o grupo. - Subir unha (1) fotografía co disfrace/s e/ou máscara. Deberá ter unha boa calidade de resolución.7) O prazo de participación estará aberto ata o día 21 de febreiro ás 22:00 horas. As recibidas fóra deste prazo non poderán participar no concurso.8) Poderanse rexeitar aquelas fotografías que non conten cunha axeitada calidade de resolución e non se admitirán as que poidan ferir a sensibilidade das persoas ou que sexan contrarias á Lei.9) Os participantes deben comprobar que a súa foto foi subida á rede social. Se por algún motivo a fotografía non fose subida, poderá reclamarse no correo electrónico cultura. deportes@bergondo. gal ata o día 23 de febreiro ás 14:00 horas.10) Unha vez recibidas, as fotografías iranse subindo ás redes sociais do concello a través da aplicación Easypromos, integrada na rede social Facebook do concello de Bergondo.11) Dende o mércores 24 de febreiro ata o 1 de marzo ás 12:00 horas cada unha das fotografías presentadas poderán recibir os votos. A fotografía de cada categoría que mais votos será a gañadora. En caso de empate habilitarase un sorteo dende a propia plataforma.12) Os vales deberán gastarse en calquera dos establecementos adheridos á campaña “En Bergondo mellor” ata o 15 de outubro, data na que caducarán.13) O vale correspondente ao Premio individual infantil será entregado á persoa que figure como representante na inscrición do concurso.14) No caso de ser necesario o concello poderá solicitar aos gañadores a documentación que estime pertinente.15) A participación no concurso conleva a aceptación das bases da convocatoria. Segundo.- Dar conta do presente acordo á Xunta de Goberno Local na vindeira sesión que celebre.” Bergondo, 8 de febreiro de 2021 A alcaldesa Alejandra Pérez Máquez